ธปท.เชื่อเงินเยนมีแนวโน้มแข็งค่าช่วงสั้น
ธปท.ชี้เงินเยนญี่ปุ่นมีแนวโน้มแข็งค่าในช่วงฟื้นฟูเศรษฐกิจกลับสู่ปกติ แต่ไม่ดึงให้เงินบาทแข็งค่าขึ้นด้วย คาดไม่เกิดภาวะนักลงทุนแห่ทิ้งสินทรัพย์เสี่ยงในภูมิภาคเอเชีย
14 มี.ค. 2554

ธปท.ชี้เงินเยนญี่ปุ่นมีแนวโน้มแข็งค่าในช่วงฟื้นฟูเศรษฐกิจกลับสู่ปกติ แต่ไม่ดึงให้เงินบาทแข็งค่าขึ้นด้วย คาดไม่เกิดภาวะนักลงทุนแห่ทิ้งสินทรัพย์เสี่ยงในภูมิภาคเอเชีย 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) เปิดเผยว่า  ในช่วงแรกๆของเหตุการณ์สึนามิ ค่าเงินเยนน่าจะปรับแข็งค่าขึ้น เนื่องจากเงินที่เคยลงทุนในต่างประเทศน่าจะไหลกลับเข้าญี่ปุ่นจำนวนมาก เพื่อกลับไปซ่อมแซมความเสียหาย และบูรณะฟื้นฟูเศรษฐกิจญี่ปุ่นให้กลับเข้าสู่ภาวะปกติ จากเหตุความเสียหายดังกล่าว 
“คิดว่าช่วงต้นๆ เงินเยนน่าจะแข็งค่าขึ้น เพราะเงินจะไหลกลับไปซ่อมแซมความเสียหายในญี่ปุ่นเยอะ แต่การปรับแข็งค่าของเงินเยน ไม่มีผลให้เงินบาทปรับแข็งค่าขึ้นด้วย ส่วนสกุลอื่นๆในภูมิภาคจะเคลื่อนไหวอย่าไรกับทิศทางเงินเยนก็ขึ้นอยู่กับฐานะความสัมพันธ์เกี่ยวข้องของแต่ละประเทศ”นางผ่องเพ็ญกล่าว
นางผ่องเพ็ญ เปิดเผยว่า  อย่างไรก็ตามในภาวะเช่นนี้ ธปท.ไม่ห่วงว่าจะมีนักลงทุนจะถอนเงินทุนไหลกลับจากไทยและประเทศในภูมิภาค จากเหตุการณ์ในญี่ปุ่นครั้งนี้ เพราะประเด็นที่คิดว่าจะเกิดผลกระทบนักลงทุนต่างชาติตื่นตกใจ กระทั่งเกิดภาวการณ์เทขายสินทรัพย์เสี่ยงที่ลงทุนไว้ในภูมิภาคเอเชียนำเงินออกไปนั้นไม่น่าห่วง เพราะเหตุการณ์ที่เกิดขึ้นเป็นเรื่องที่เกิดขึ้นเฉพาะประเทศใดประเทศหนึ่ง  ไม่น่าจะกระทบทั้งภูมิภาค หรือถ้าจะเกิดการขายการลงทุนในสินทรัพย์เสี่ยงก็น่าจะเกิดเฉพาะสินทรัพย์เสี่ยงที่ถืออยู่ในประเทศญี่ปุ่นเท่านั้น ไม่น่าลุกลามเทขายการลงทุนในภูมิภาคด้วย ซึ่งเท่าที่ติดตามดูหลังเกิดเหตุการณ์ก็ยังไม่พบการเทขายสินทรัพย์เสี่ยงเพื่อนำเงินไหลออกแต่อย่างใด
ด้านนักค้าเงินธนาคารไทยพาณิชย์ กล่าวว่า การซื้อขายแลกเปลี่ยนค่าเงินบาทขณะนี้เคลื่อนไหวอยู่ที่ระดับ  30.36 บาทต่อเหรียญสหรัฐ ปรับแข็งค่าขึ้นเล็กน้อยจากช่วงเช้าที่เปิดตลาดที่ระดับ 30.37-30.40 บาทต่อเหรียญสหรัฐ โดยการเคลื่อนไหวระหว่างวันยังเป็นไปในกรอบแคบๆ ตามปัจจัยในหลายด้าน อาทิ สถานการณ์ความเสียหายในญี่ปุ่น การประชุมของกลุ่มประเทศในยุโรป ซึ่งอาจจะมีความเห็นต่างๆตามมาหรือไม่ รวมถึงสถานการณ์ในตะวันออกกลาง เป็นต้น